b'\n_START_ARTICLE_\nIl segreto di Susanna\n_START_SECTION_\nOrigen i context\n_START_PARAGRAPH_\nIl segreto di Susanna \xc3\xa9s un tribut al g\xc3\xa8nere que Pergolesi va inaugurar a principis del segle XVIII amb La Serva Padrona i que va ser el germen de l\'escola napolitana del mateix segle, els m\xc3\xa0xims exponents de la qual van ser Cimarosa, Mozart i Rossini. Per\xc3\xb2 no nom\xc3\xa9s en l\'aspecte musical, tamb\xc3\xa9 \xc3\xa9s un tribut pel que fa a la seva estructura (una soprano, un bar\xc3\xadton i un actor mut) i argument. A m\xc3\xa9s, al llarg del desenvolupament de l\'obra, trobem altres "coincid\xc3\xa8ncies" que reten homenatge a altres compositors hereus tamb\xc3\xa9 de la mateixa tradici\xc3\xb3. En efecte, els personatges del comte i la comtessa recorden als protagonistes de Les noces de F\xc3\xadgaro i al final es fa refer\xc3\xa8ncia al Falstaff verdi\xc3\xa0 quan comenten Tutto \xc3\xa8 fumo a questo mondo, fent expressa al\xc2\xb7lusi\xc3\xb3 a Tot en el m\xc3\xb3n \xc3\xa9s burla. Il segreto di Susanna \xc3\xa9s un intermezzo exemple de l\'estil ecl\xc3\xa8ctic del compositor. El seu llenguatge \xc3\xa9s hereu de l\'est\xc3\xa8tica de la Giovane Scuola Italiana, proper a contemporanis com Zandonai, per\xc3\xb2 tamb\xc3\xa9 hi \xc3\xa9s molt present la influ\xc3\xa8ncia d\'altres corrents musicals anteriors i contempor\xc3\xa0nies, com el modernisme (Franz Schreker, Richard Strauss ...) o l\'impressionisme franc\xc3\xa8s.\n_START_SECTION_\nArgument\n_START_PARAGRAPH_\nLa hist\xc3\xb2ria es basa en un fet molt simple, per\xc3\xb2 que provoca divertides complicacions. El comte Gil i la comtessa Susanna s\'han casat recentment, i la noven\xc3\xa7ana no s\'atreveix a confessar al seu marit que li agrada fumar cigarretes, per por que ell desaprove aquesta afecci\xc3\xb3 i la renye. Aix\xc3\xad que no li queda altre remei que fumar quan ell \xc3\xa9s fora de casa, o quan se li presenta la m\xc3\xa9s minsa oportunitat. Gil s\'adona que la casa fa olor de tabac, i aix\xc3\xb2 provoca la seua gelosia. Sense pensar ni per un instant que la seua muller pot ser-ne la culpable, creu que ella t\xc3\xa9 un amant secret. Les acusacions d\'ell la porten a inventar tota mena d\'excuses absurdes, que semblen confirmar les sospites del marit. S\'hi estableix un joc de malentesos, amb el qual ella es mostra emporuguida i confusa i ell enrabiat; i l\'estupidesa del criat no fa m\xc3\xa9s que acr\xc3\xa9ixer la confusi\xc3\xb3. Al remat, el comte Gil considera que ha de con\xc3\xa8ixer la veritat, fins i tot a costa de la seua felicitat. Segueix el suposat amant per tota la casa, d\'habitaci\xc3\xb3 en habitaci\xc3\xb3, olorant el fum de tabac que va deixant. Quan ja creu que l\'ha enxampat, veu que la fumadora \xc3\xa9s la seua bonica i encisadora muller. Ella es mostra tan dol\xc3\xa7a en ser descoberta practicant el seu vici preferit, i ell est\xc3\xa0 tan alleujat en veure que no hi ha cap amant que la parella fa la pau amb gran delit.'